b'\n_START_ARTICLE_\nKapinynas\n_START_PARAGRAPH_\nKapinynas (archeologija)\xc2\xa0\xe2\x80\x93 senov\xc4\x97s laidojimo vieta, kurioje aptinkama kap\xc5\xb3 su archeologiniais radiniais, senov\xc4\x97s kapin\xc4\x97s, viena gausiausi\xc5\xb3 archeologini\xc5\xb3 paminkl\xc5\xb3 grupi\xc5\xb3. Pagal i\xc5\xa1orin\xc4\xaf kap\xc5\xb3 pob\xc5\xabd\xc4\xaf laidojimo vietos vadinamos kapinynais, kai kapai neturi i\xc5\xa1orini\xc5\xb3 \xc5\xbeymi\xc5\xb3 \xc5\xbeem\xc4\x97s pavir\xc5\xa1iuje, kartais jie vadinami plok\xc5\xa1tiniais kapinynais arba senkapiais. Kai kapai turi sampilus, jie vadinami pilkapynais. Kai kuriuose kapinynuose randama ir mi\xc5\xa1raus tipo kap\xc5\xb3. Kapinynuose laidota nuo prie\xc5\xa1istorini\xc5\xb3 iki istorini\xc5\xb3 laik\xc5\xb3, kartais ir v\xc4\x97liau. Kapinynuose randami archeologiniai radiniai arba j\xc5\xb3 liekanos, mirusiojo kaul\xc5\xb3 ar kapo \xc4\xafrengimo liekanos, mirusi\xc5\xb3j\xc5\xb3 deginimo \xc5\xbeym\xc4\x97s teikia \xc5\xbeini\xc5\xb3 apie to meto mirusi\xc5\xb3j\xc5\xb3 laidojimo papro\xc4\x8dius, po\xc5\xbei\xc5\xabr\xc4\xaf \xc4\xaf pomirtin\xc4\xaf gyvenim\xc4\x85, visuomen\xc4\x97s raid\xc4\x85, jos ry\xc5\xa1ius su kaimynais. Kapinyno dydis teikia duomen\xc5\xb3 apie demografinius procesus.\n_START_SECTION_\nIstorija\n_START_PARAGRAPH_\nKapinynai prad\xc4\x97ti \xc4\xafrengti mezolite prie gyvenvie\xc4\x8di\xc5\xb3, da\xc5\xbenai ant kalneli\xc5\xb3 ar sausose gra\xc5\xbeiose vietose, kartais pa\xc4\x8diose gyvenviet\xc4\x97se, mirusieji laidoti nedeginti (auk\xc5\xa1tielninki, suriesti ir paguldyti ant \xc5\xa1ono bei atremti) ir sudeginti. Kapinynai da\xc5\xbenai buvo ir diev\xc5\xb3 garbinimo (kulto) vietos. Kapinyne ar greta jo buvo \xc4\xafrengiamos \xc5\xa1ventyklos\xc2\xa0\xe2\x80\x93 taip dar\xc4\x97 senov\xc4\x97s graikai, germanai, keltai. Neolite \xc5\xa0iaur\xc4\x97s ir Vidurio Europoje mirusieji laidoti pilkapynuose. Penktame\xc2\xa0\xe2\x80\x93 ketvirtame t\xc5\xabkstantmetyje pr. m. e. plito ilgieji pilkapiai. Rasta nuo 24 iki 170\xc2\xa0m ilgio ir nuo 3 iki 11\xc2\xa0m plo\xc4\x8dio pilkapi\xc5\xb3. V\xc4\x97liau laidota dolmenuose. Piet\xc5\xb3 Europoje prie miest\xc5\xb3 ir dideli\xc5\xb3 gyvenvie\xc4\x8di\xc5\xb3 buvo dideli kapinynai, vadinamieji nekropoliai. Balkanuose i\xc5\xa1tirtame \xc4\x8cernavod\xc4\x97s kapinyne rasta 500 kap\xc5\xb3, Dniepro-Doneco kult\xc5\xabros paplitimo regione \xc5\xbeinoma apie 20 kapinyn\xc5\xb3, kuriuose buvo apie 100 kap\xc5\xb3, juose mirusieji laidoti pavieniui, grupiniuose ir bendruose kapuose. Vakar\xc5\xb3 Europoje plito megalitini\xc5\xb3 kap\xc5\xb3 kapinynai, kurie laikyti \xc5\xa1ventomis vietomis, juose buvo atliekamos apeigos. Kapinynai da\xc5\xbenai buvo \xc4\xafrengiami prie pagrindini\xc5\xb3 keli\xc5\xb3 ar aik\xc5\xa1t\xc4\x97se, juose buvo piramid\xc5\xbei\xc5\xb3, katakomb\xc5\xb3, kolumbarium\xc5\xb3. Egipte (Karali\xc5\xb3 sl\xc4\x97nis), Palestinoje, Anatolijoje, Persijoje yra kapinyn\xc5\xb3, \xc4\xafrengt\xc5\xb3 uolose.\n_START_SECTION_\nKapinynai Lietuvoje\n_START_PARAGRAPH_\nLietuvoje kapinynai prad\xc4\x97ti \xc4\xafrengti mezolite prie gyvenvie\xc4\x8di\xc5\xb3. Seniausi\xc5\xb3 pavieni\xc5\xb3 kap\xc5\xb3 rasta i\xc5\xa1 mezolito (5 t\xc5\xabkstantmetis pr. m. e., Bir\xc5\xbeulio gyvenviet\xc4\x97s). Laidota ir vandenyje. Bronzos am\xc5\xbeiaus viduryje ir gele\xc5\xbeies am\xc5\xbeiaus prad\xc5\xbeioje Lietuvos paj\xc5\xabryje mirusieji laidoti pilkapynuose. Tokie yra Kurmai\xc4\x8di\xc5\xb3 pilkapynas, \xc4\x96gli\xc5\xa1ki\xc5\xb3 pilkapynas, Kveci\xc5\xb3 pilkapynas. Gele\xc5\xbeies am\xc5\xbeiaus prad\xc5\xbeioje Lietuvos vakaruose ir viduryje imta laidoti kapinynuose. \xc5\xbdymiausi\xc2\xa0\xe2\x80\x93 Auk\xc5\xa1tkiemi\xc5\xb3 kapinynas, \xc5\xa0ern\xc5\xb3 kapinynas, Eiguli\xc5\xb3 kapinynas, Sarg\xc4\x97n\xc5\xb3 kapinynas, Ver\xc5\xa1v\xc5\xb3 kapinynas, Laivi\xc5\xb3 kapinynas, Lazdinink\xc5\xb3 kapinynas, Palangos kapinynas, Upyt\xc4\x97s kapinynas. Seniausiuose kapinynuose yra nuo keliolikos iki keli\xc5\xb3 de\xc5\xa1im\xc4\x8di\xc5\xb3 kap\xc5\xb3. Ple\xc4\x8diantis gyvenviet\xc4\x97ms, did\xc4\x97jo ir kapinynai, kai kuriuose j\xc5\xb3 (Anduli\xc5\xb3 kapinynas, Gintali\xc5\xa1k\xc4\x97s kapinynas, Pry\xc5\xa1man\xc4\x8di\xc5\xb3 kapinynas) rasta iki 100 kap\xc5\xb3. Vidurio Lietuvos \xc5\xa1iaur\xc4\x97je laidota pilkapynuose ir kapinynuose, Ryt\xc5\xb3 Lietuvoje\xc2\xa0\xe2\x80\x93 pilkapynuose. Kapinynuose ir pilkapynuose mirusieji laidoti nedeginti ir sudeginti._NEWLINE_Paprotys laidoti sudegintus mirusiuosius, vyrav\xc4\x99s bronzos am\xc5\xbeiuje ir gele\xc5\xbeies am\xc5\xbeiaus prad\xc5\xbeioje (II a. pr. m. e.\xc2\xa0\xe2\x80\x93 III a. pr. m. e.). Kapinynai IV a.\xc2\xa0\xe2\x80\x93 V a. v\xc4\x97l i\xc5\xa1plito U\xc5\xbenemun\xc4\x97je, Ryt\xc5\xb3 ir Vidurio Lietuvoje, mirusiuosius IV a.\xc2\xa0\xe2\x80\x93 V a. degino jotvingiai, lietuviai, auk\xc5\xa1tai\xc4\x8diai, V a.\xe2\x80\x93VIII a.\xc2\xa0\xe2\x80\x93 skalviai, nuo VIII a.\xc2\xa0\xe2\x80\x93 kur\xc5\xa1iai, bet jie iki X a.\xc2\xa0\xe2\x80\x93 XI a. mirusiuosius laidojo ir nedegintus. XII a.\xe2\x80\x93XIII a. paprot\xc4\xaf deginti mirusiuosius per\xc4\x97m\xc4\x97 ir \xc5\xbeemai\xc4\x8diai, \xc5\xbeiemgaliai, s\xc4\x97liai.\n_START_SECTION_\nLaidojimas\n_START_PARAGRAPH_\nKapinynuose laidota \xc4\xafvairiai. Bronzos ir ankstyvajame gele\xc5\xbeies am\xc5\xbeiuje sudegint\xc5\xb3 mirusi\xc5\xb3j\xc5\xb3 pelenai dar buvo supilami \xc4\xaf molin\xc4\xaf puod\xc4\x85 urn\xc4\x85 (Kernav\xc4\x97, Kurmai\xc4\x8diai, Paveisininkai). Rasta XIII a.\xc2\xa0\xe2\x80\x93 XIV a. sudegint\xc5\xb3 mirusi\xc5\xb3j\xc5\xb3 palaik\xc5\xb3, supilt\xc5\xb3 \xc4\xaf Obeli\xc5\xb3 e\xc5\xbeer\xc4\x85 (Ukmerg\xc4\x97s raj.). Nedeginti mirusieji laidoti \xc4\xafvairaus dyd\xc5\xbeio ir gylio duob\xc4\x97se. Turtingesniems da\xc5\xbenai jos kastos didesn\xc4\x97s ir gilesn\xc4\x97s. Laidota skobtuose ar ta\xc5\xa1yt\xc5\xb3 (skelt\xc5\xb3) lent\xc5\xb3 karstuose ar be j\xc5\xb3. Kartais laidojimo vieta b\xc5\xabdavo apdedama keliais akmenimis, ypa\xc4\x8d Vidurio Lietuvoje. Nuo VI a.\xc2\xa0\xe2\x80\x93 VII a. da\xc5\xbenai laidota eil\xc4\x97mis. B\xc5\xabta papro\xc4\x8dio vyrus ir moteris laidoti prie\xc5\xa1inga kryptimi: vyrus da\xc5\xbeniausiai galva \xc4\xaf vakarus, moteris\xc2\xa0\xe2\x80\x93 \xc4\xaf rytus. Vienoje kapo duob\xc4\x97je kartais laidoti 2 ar 3 mirusieji. V a.\xc2\xa0\xe2\x80\x93 XIV a. vyr\xc5\xb3 kapuose randama palaidot\xc5\xb3 \xc5\xbeirg\xc5\xb3 ar j\xc5\xb3 i\xc5\xa1kam\xc5\xa1\xc5\xb3 (\xc5\xbeirgo simbolis), kartais \xc5\xbeirgai laidoti atskiroje kapinyno dalyje. Daugelyje sudegint\xc5\xb3 ir nedegint\xc5\xb3 mirusi\xc5\xb3j\xc5\xb3 kap\xc5\xb3 buvo laidojama pana\xc5\xa1iai kaip dabar, tik su \xc4\xafkap\xc4\x97mis._NEWLINE_\xc5\xbdemaitijoje ir \xc5\xa1iaur\xc4\x97s Lietuvoje IV a. i\xc5\xa1nyko paprotys pilti pilkapius, bet jis i\xc5\xa1plito Ryt\xc5\xb3 Lietuvoje, \xc4\xaf rytus nuo \xc5\xa0ventosios bei Nemunas|Nemuno vidurupio. Nuo XII a. pabaigos visoje Lietuvoje imta laidoti kapinynuose. XVI a.\xc2\xa0\xe2\x80\x93 XVII a. kapin\xc4\x97s kartais \xc4\xafrengiamos piliakalniuose arba senuose pilkapynuose, bet da\xc5\xbeniausiai laidota kapinynuose. Pilkapiuose ir kapinynuose laidojami mirusieji b\xc5\xabdavo aprengiami i\xc5\xa1eiginiais drabu\xc5\xbeiais, padabinami papuo\xc5\xa1alais. Mirusiajam \xc4\xaf kap\xc4\x85 d\xc4\x97ta ginkl\xc5\xb3, darbo \xc4\xafranki\xc5\xb3 ir kit\xc5\xb3 dirbini\xc5\xb3.'